Veilings bied hope waarde aan boere | Landbou
Veilings bied hope waarde aan boere
Die koop en verkoop van beeste op veilings onder leiding van telersgenootskappe is baie gewild omdat daar reëls is wat die koper én die verkoper beskerm. FOTO: VERSKAF
Om diere op amptelike veilings te koop en te verkoop, bied nie net die voordeel aan die koper dat diere van goeie gehalte beskikbaar is nie, maar die verkoper is ook verseker dat hy wel sy geld gaan kry. Maak dus seker 'n veiling word onder beskerming van 'n genootskap aangebied.
Wanneer 'n boer diere op 'n veiling wil koop en 'n beskermheer is nie teenwoordig nie, moet hy weet die diere word nie onder die beskerming van die genootskap verkoop nie. 'n Beskermheer is 'n keurder wat deur die genootskap opgelei en afgevaardig is om as beskermheer vir die genootskap op veilings op te tree.
Mnr. Louis Botha, 'n beskermheer vir die Drakensberger-beestelergenootskap, sê diere wat op amptelike veilings van die Drakensberger-genootskap aangebied word, se dokumente sal aan die genootskap se standaarde voldoen.
"Dit kom neer op 'n seël wat die genootskap op die dier plaas om te bevestig dat die genootskap die dier goedgekeur het. Die boer het dus die gemoedsrus dat die betrokke dier van hoogstaande gehalte is. Beskermhere is net op amptelike veilings betrokke. As daar dus nie 'n beskermheer teenwoordig is nie, rus die verantwoordelikheid van die transaksie, asook die gehalte van die dier op die teler se skouers."
Mnr. Schalk Erlank van GWK sê baie meer koopkrag is op 'n produksieveiling en 'n nasionale veiling beskikbaar.
"Wat lekker is van sulke veilings, is dat verskeie diere van verskillende telers daar aangebied word, tensy dit 'n produksieveiling is waar net een teler se diere aangebied word.
"Die diere wat op 'n nasionale veiling aangebied word, word 'n punt uit 10 gegee. Net bulle wat bo 8 en vroulike diere (verse en koeie) wat bo 7,5 kry, mag verkoop word.
"Die voordeel vir boere wat diere op 'n veiling koop, is dat hulle 'n groter verskeidenheid binne die ras gaan kry teenoor as hulle privaat by slegs een teler diere koop."
Mnr. Frik Roux, 'n Drakensbergerteler, koop graag diere op amptelike veilings omdat reëls daar toegepas word om die koper te beskerm.
" 'n Veiling bied ook goeie netwerkgeleenthede omdat 'n mens lekker met jou medetelers kan meng, menings kan uitruil en ander telers ontmoet, en só jou denkrigting verbreed.
"Op veilings wat onder beskerming van die genootskap aangebied word, is daar gewoonlik 'n verskeidenheid fenotipes waaruit kopers goedgekeurde diere volgens hul voorkeur kan uitsoek. Om die regte bul vir jou kudde te koop, is goud werd. Daarom sal ek boere altyd aanbeveel om bulle onder beskerming te koop."
051 4100 974; faks: 086 666 3426; Whatsapp: 063 941 0583; e-pos: drakensberger@studbook.co.za; web: www.drakensbergers.co.za; Facebook: DrakensbergerSA.